Ego Petrus, comes Autissiodori et Tornodori, notum fieri volo præsentibus et futuris, quod centum arpenta de nemore de Bar, quod est juxta Autissiodorum, et cohæret nemori Pontiniacensi, pro salute animæ meæ et Y. uxoris meæ et liberorum meorum, necnon et pro anima Agnetis, quondam illustris comitissæ Nivernensis carissimæ conjugis meæ, domui Pontiniacensi, in qua, Deo volente, ego et Y., conjux mea, post mortem habebimus sepulturam, dedi in eleemosynam. Ipsam quoque eleemosynam contra omnes homines garantizabo, volens ut pro hujus eleemosynæ beneficio temporali annuatim, in die anniversarii mei et Y., uxoris meæ, a fratribus Deo ibidem servientibus in perpetuum orationum suarum commercium spiritale recipiamus. Ut autem donatio hujus eleemosynæ meæ memoratæ domui rata et firma sit in perpetuum, eam feci præsenti paginæ annotari, et sigilli mei testimonio confirmari. Actum, Tornodori, anno Gratiæ Mº CCº IV, mense novembri.